Departement ontken media was verbied by Malema-saak | Maroela Media
Veiligheidswagte by die deur het glo die media verbied om in die hof in te gaan. Foto: Werner Beukes/SAPA
“Volgens ons beamptes is geen verslaggewer verbied om dekking te gee aan die hofsaak nie,” het Mthunzi Mhaga, woordvoerder van die departement, aan Sapa gesê. “Die landdros het egter geen kameras toegelaat nie.”
Sekuriteitswagte by die deur het aan die media gesê hulle het opdrag ontvang om geen verslaggewers in die hof toe te laat nie.
Die polisie het Malema deur ŉ agterhek begelei. Die saak is tot 28 Februarie uitgestel. Malema het verskyn op aanklag van roekelose of nalatige bestuur en dat hy teen 215 km/h in ŉ 120km/h-sone gery het.
Volgens landdros Robson Mpela is joernaliste, wat nie vooraf toestemming bekom het om die hofverrigtinge by te woon nie, verbied. “Elke keer wat die media enige saak wil dek moet hulle ŉ aansoek indien en die meriete daarvan sal bepaal word en ŉ besluit sal geneem word,” het Mpela gesê.
Mhaga het gesê die departement beskou die media as ŉ kritieke rolspeler in die stryd teen misdaad en dit sal kommerwekkend wees as hulle toegang tot hofverrigtinge verbied word.
ŉ Joernalis van Sapa is glo Dinsdag by die Ntuzuma-landdroshof naby Durban aangesê dat hy nie sonder vooraf skriftelike toestemming die hofverrigtinge met sy skootrekenaar mag bywoon om aantekeninge te maak nie. Die joernalis het geëis dat hy in hegtenis geneem sal word as hy verhoed gaan word om die saak by te woon en aantekeninge te maak. Ná ŉ gesprek met drie senior beamptes, wat in kennis gestel is van die reg van die media om hofverrigtinge by te woon, is hy toestemming verleen om aantekeninge te maak. Die verslaggewer is aangesê dat daar nie ŉ vereiste sal wees om toestemming te bekom nie. -SAPA
Afrika wette. Verdraai hom tot hy jou pas